Litera:Ilias e go kinde

== 1. Moda ke gera kon Troi i begin ==
En uno tempo, a besonde Raja de Sparta ke ave a da ma bela o fili, Helen de name. A no raja-fili en Grekia pero ke vole mari a si-feme. Raja i dire go si-ale: "Nun, tu-ale i nese janji ke tu i go a bon amigo kon viro ke mi feme-fili i go eleti go si viro, an ke se ani man e sufi mala go-i robare eki de si-viro a si-feme, tu i go ade a si-viro go-i toma baka a si-feme. An si-ale i de make a di. Den, Bela Helen i eleti a raja-fili ke name a Menelaus, sibi de Agamemnon, ke i raja en Mycenae, an a kapo de ale raja de Grekia. Afa some tempo, Helen paren i mori, an si viro i veni a Raja de Sparta. Da duo i viva o joli junta tila ke ujana de-i name a Paris, ke a fili de Priam, Raja de Troi, i veni go Sparta. Di Paris i pota eki a Bela Helen, an kon si, mui jin an mui lujo biju.
Menelaus an si sibi Agamemnon i sende go raja-fili de Grekia an i dire, "Nun, tu i nese kipa a tu janji, an i ade a mi-ale go-i toma baka a Bela Helen." So si-ale i veni go loke de-i voka a Aulis, kon mui navi an viro. Ota ke no ave toma a janji i veni an kon si-ale. Da ma mega de di kapo a di: Diomed, fili de Tideus; Ajax Mega an Ajax Meno, an Teuker Bogen-Man, ke a sibi de Ajax Mega, Nestor, ke a da ma antika viro en mundo, saje Ulises an Akiles, ke a da ma dare an poten de ale Grekia-man, an kon si, si kore amigo Patroklus. Go nin ano, Grekia-man i kipa bata a siti de Troi, pero si-ale no kan rompe via muro; an sama ke si-ale e eki de si domo go ale di tempo, si-ale i veni vole o mega a manja an ropa an ota kosa. So si-ale i kite a peso de milita go-i mira a siti, an kon peso, si-ale i de go rondo an ruina a ota siti. En di moda, mega bata i veni, de ke mi i go dire nun.
Category:Mini